# J E G Y Z Ő K Ö N Y V

# Készült: 2019. december 3.-án a magyarsarlósi Művelődési Ház

**épületében megtartott 17. 30 órakor kezdődő képviselő-közmeghallgatással egybekötött testületi ülésén.**

**Jelen vannak:** Dukai Zoltán polgármester

 Füller Balázs (alpolgármester)

 Bökös Ernő képviselő

 Mácsai Réka képviselő

 Szomorné Sebők Bernadett képviselő

**Igazoltan távol maradt:-**

**Tanácskozási joggal jelen van**:

Dr. Jávorcsik Béla jegyző

 Farkas István települési főépítész

**Jelen vannak :** Amellékelt jelenléti íven szereplő lakosok

Dukai Zoltán polgármester: Köszöntök mindenkit a mai közmeghallgatással egybekötött testületi ülésen, megállapítom, hogy a képviselő-testület 5 tagjából 5 jelen van, ezért határozatképesek vagyunk. Üdvözlöm körünkben Farkas István települési főépítészt, akinek köszönjük, hogy eljött.

Javaslom, hogy fogadjuk el az alábbi, módosított napirendet:

# NAPIREND

**1. napirendi pont**

A 25/2019 (V.30.) sz. testületi határozat, a településrendezési terv újratárgyalása.

*Előadó: Dukai Zoltán  polgármester*

**2. napirendi pont**

Tájékoztatás a folyamatban, és elszámolás alatt lévő pályázatokról:

- "A helyi önkormányzatokért felelős miniszter az államháztartásért felelős

 miniszterrel közösen meghirdetett belterületi útpályázat ismertetése.

- VP 6- 7.2.1.-7.4.1.2.-16 Külterületi útpályázat elszámolásának ismertetése.

- Vidékfejlesztési Program eredményeinek népszerűsítése” pályázat. ismertetése.

- VP6-7.2.1.2-16 Szennyvízpályázat támogató okiratának ismertetése.

Településünk gazdasági, pénzügyi helyzetének ismertetése.

*Előadó : Dukai Zoltán polgármester*

**3. napirendi pont**

Település szintű hulladékgazdálkodás megvitatása, módosítása.

*Előadó: Mácsai Réka képviselő. Dukai Zoltán polgármester*

**4. napirendi pont**

Beszámoló a megvalósult és megvalósulás előtt lévő rendezvényekről: Testvérfalu kapcsolat, Karácsonyi kézműves foglalkozás, Agrárminisztérium pályázata a „Vidékfejlesztési Program eredményeinek népszerűsítése” Karácsonyi műsor és csomagok kiosztása gyerekeknek, Plébános úrral közös adventi rendezvény…

*Előadó : Dukai Zoltán polgármester. Szomorné Sebők Bernadett képviselő.*

**5. napirendi pont**

Egyebek: Beszámoló a folyamatban lévő önkormányzati fejlesztésekről, karbantartásokról. Lakossági kérések, észrevételek meghallgatása, megvitatása.

*Előadó: Dukai Zoltán polgármester*

**6. napirendi pont**

Zárt ülés: Segélykérelmek megtárgyalása.

*Előadó: Dukai Zoltán polgármester*

A képviselő-testület 5 igen szavazattal (egyhangúlag ) elfogadta a napirendet.

**1. napirendi pont**

**A 25/2019 (V.30.) sz. testületi határozat, a településrendezési terv újratárgyalása.**

***Előadó: Dukai Zoltán  polgármester***

Dukai Zoltán polgármester: Üdvözöljük körünkben Farkas István települési főépítészt, aki sokszor járt már Magyarsarlóson. Az Ő irodája készítette el az arculati kézikönyvet és a településkép védelméről szóló rendeletet, illetve a Konszenzus Pannónia ZRt.-t bíztuk meg a településrendezési terv készítésével.

Most azért hívtuk el, hogy ismertessük azt a 3 kérést, amelyet szeretnénk, ha mindenképpen átvezetésre kerülne a szabályozási tervünkben. Az első: április 25.-én hozzájárultunk, hogy a 215/2 és /3 hrsz.-ú ingatlanokra a vízelvezetés miatt szolgalmi jog bejegyzését rendeltük el. Ezen a részen, és több ponton is ki kell igazítani a 174-es helyrajzi számú vízfolyásunk térképi medervonalát, mert a valóságban jelentősen eltér a térképi állapottól. Rendeznünk kell még a szabályozási terven az Ady Endre utca folytatását, a 034/8 helyrajzi számú ingatlanon a valós állapotnak megfelelő utat kell kialakítani.

A következő kérdés, amiről tárgyalnunk kell, az nem más, mint a szennyvíz nyomvonalat is érintő kérdés, amelyről szeptember 18.-án hoztunk döntést Gruber Tibor kérésére. Itt, a 016 és 013 helyrajzi számú utak a valóságban a 014 hrsz.-ú ingatlanon találhatóak, amely a vízfolyás partján található. Ezeket az utakat kellene leszüntetni és átforgatni a 014 hrsz.-ú ingatlan területére.

Farkas István főépítész: Az utak kapcsán szeretném megjegyezni, hogy azért fontos ezeket megcsinálni, mert az önkormányzati törzsvagyon részei, így nem elidegeníthetőek. Egyébként a módosítás főképpen arról szól, hogy a megváltozott magasabb szintű jogszabálynak megfeleltessük a szabályozókat.

Természetesen helyi igényeket is lehet most felvetni, amennyiben megfelel a magasabb szintű jogszabályoknak, akkor átvezetjük a szabályozási terven. Más településen például felmerült az állattartás korlátozása, erről is lehet szó, de nem egy ingatlanra, hanem egy övezetre vonatkozóan.

Mácsai Réka képviselő: Nem lehetne a méhtartást megtiltani a faluban, a belterületi részen? Van, aki allergiás a méhcsípésre és egy elszabadult család áttelepült az ingatlanára.

Farkas István főépítész: A korlátozással egy probléma van: övezeti szinten lehet, egy ingatlanon nem, ez az összes haszonállatot érinti.

Telkeket is ki lehetne alakítani viszont, csak arra kell vigyázni, hogy a biológiai aktivitásérték ne csökkenjen.

Dukai Zoltán polgármester: A korábbi szabályozási tervben rengeteg telekalakítás került be a Petőfi utca végén. Nem gondolnám, hogy újabb telekalakításokra lenne szükség.

Farkas István főépítész: Ezt az Önkormányzat dönti el. Amit mi elvégzünk, azok a megalapozó vizsgálatok, az alátámasztó munkarészek, a szabályozási terv, a településszerkezeti terv, a helyi építési szabályzat és a fejlesztési koncepció. Ez utóbbi összhangban kell, hogy legyen az országos és a megyei tervvel.

Szükségem lenne, ha van vízkár elhárítási tervre , a csapadékvíz-elvezetési tervre.

dr. Jávorcsik Béla jegyző: Vészelhárítási tervünk van. A vízkár-elhárítási terv, ha van is, nagyon régi, csapadékvíz-elvezetési terv tudomásom szerint nincs.

Egy lakos: Pedig szükség lenne rá.

dr. Jávorcsik Béla jegyző: Nagykozárban a belvíz pályázatnál merült fel az igény a vízkár-elhárítási terv átdolgozására, akkor 300.000 forintot kértek a felülvizsgálatra évekkel ezelőtt.

Dukai Zoltán polgármester: Rendelkezünk vízkár-elhárítási tervvel, és csapadékvíz-elvezetési tervvel is. A szeptemberben beadott Jókai utca vízelvezetésére irányuló TOP. pályázatunknak mindkettő feltétele volt. Ugyanakkor szeretném kérni, hogy ezeket a megváltozott jogszabályoknak megfelelően vizsgálja felül a főépítész úr és a rendezési tervvel együtt módosítsuk, ha szükséges. Szeretném megtudni, hogy mikor lesz készen a rendezési terv, mert szükség lenne rá a szennyvíz pályázatunkhoz. Jövőre várható, hogy állami támogatásból lehet finanszírozni a költségeket, ha a pályázat megjelenik az önkormányzatok azonnal mozgolódni kezdenek és nem lesz megfelelő mennyiségű szakember a kivitelezésre. Jó lenne ezt megelőzni, ezért is gondoltam, hogy ha időben megindítanánk a munkálatokat talán tavasz végére meglenne a szakhatóságok jóváhagyása és a szakmai rész.

Farkas István főépítész: Addig biztos nem tudjuk befejezni, ameddig a támogatási döntés meg nem érkezik. Valóban lépéselőnyben vagyunk, de véleményem szerint nyár elejére készülhetünk el. Májust vagy Júniust tartom reálisnak.

A mai napon arról kell dönteni, hogy az önkormányzat elhatározza a rendezési terv teljes felülvizsgálatát.

Dukai Zoltán polgármester: Javaslom, hogy szavazzunk erről:

A képviselő-testület 5 igen szavazattal (egyhangúlag) meghozta az alábbi határozatot:

# Szám: 58/ 2019. (XII.03.) sz. határozat

**Tárgy: Rendezési terv felülvizsgálata**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elhatározza a község rendezési terve teljes felülvizsgálatát.

A munkálatok elvégzésével megbízza a Konszenzus Pannónia ZRt.-t.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

**2. napirendi pont**

**Tájékoztatás a folyamatban, és elszámolás alatt lévő pályázatokról:**

**- "A helyi önkormányzatokért felelős miniszter az államháztartásért felelős**

 **miniszterrel közösen meghirdetett belterületi útpályázat ismertetése.**

**- VP 6- 7.2.1.-7.4.1.2.-16 Külterületi útpályázat elszámolásának ismertetése.**

**- Vidékfejlesztési Program eredményeinek népszerűsítése” pályázat. ismertetése.**

**- VP6-7.2.1.2-16 Szennyvízpályázat támogató okiratának ismertetése.**

**Településünk gazdasági, pénzügyi helyzetének ismertetése.**

***Előadó : Dukai Zoltán polgármester***

Dukai Zoltán polgármester: A legutóbbi ülésen jeleztem, hogy önkormányzatunk pályázatot nyújtott be és nyert a helyi önkormányzatokért felelős miniszter az államháztartásért felelős miniszterrel közösen kiírt Magyarország 2018. évi központi költségvetéséről szóló 2017. évi C. törvény   3. melléklet II. 2. pont szerinti, az önkormányzati feladatellátást szolgáló fejlesztések támogatására .

A pályázatban megjelölt helyszínek módosítását kértem, a Belügyminisztériumtól, mert a szennyvíz nyomvonalának helyreállítása valósult volna meg a fejlesztésből. Az elhúzódó elbírálás tette indokoltá a módosítást. A mai napon érkezett levélben, hogy jóváhagyták a módosítási kérelmet. Itt 15% önrészt kellett felmutatnunk és február 15.-ig el kell számolni a kiadásokkal.

A képviselő-testület tudomásul vette a bejelentést.

Dukai Zoltán polgármester: A külterületi útjavításra benyújtott **VP 6- 7.2.1.-7.4.1.2.-16**  pályázatunk, amelyet konzorciumban nyújtottunk be, elszámolás alatt van, január - februárban érkezik meg a támogatás.

A képviselő-testület tudomásul vette a bejelentést.

Dukai Zoltán polgármester: A TOP program keretében 52 millió forint összegű pályázatot nyújtottunk be a belterületi csapadékvíz-elvezetésre. Kisebb hiánypótlás érkezett a pályázathoz, melyet határidőre teljesítettem. A pályázatunkról hozott döntés jövő év első felében várható.

A képviselő-testület tudomásul vette a bejelentést.

Dukai Zoltán polgármester: A napokban volt a Magyar Közút kezelésében lévő állami tulajdonú út felújításának a műszaki átadás-átvétele. Az út minősége megfelel az előírásoknak. Tudom, hogy ezzel kapcsolatban lesz majd kérdés, megkérlek benneteket, hogy azt a lakossági kérdéseknél az 5. napirendi pontban tegyétek fel. Két pályázatunk van még elbírálás alatt: A rendezvényház külső felújítására beadott VP. pályázat és a belterületi utak felújítására beadott második pályázatunk, melynek hiánypótlása szeptember folyamán érkezett meg és ekkor teljesítésre is került. A döntés szintén jövő év első felében várható.

A képviselő-testület tudomásul vette a bejelentést.

Dukai Zoltán polgármester: Megkaptuk a döntést a szennyvízpályázatunkkal kapcsolatban. A támogatási szerződés itt van a kezemben. Nyáron már jeleztem az előző önkormányzat tagjainak is, az elhúzódó elbírálásból fakadó kockázati tényezőket, melyeket a Sarlósi– Hírmondóban is megírtam. Az önkormányzatnak közbeszerzési eljárást kell lefolytatnia a kivitelező kiválasztása érdekében, ezen eljárás előkészítése kapcsán realizálódtak az építési költségek.

Sajnos a benyújtáshoz képest jelentősen megnövekedtek az árak, ezért várhatóan az önrész is megemelkedik. Az önerő két részből áll: lakossági és önkormányzati támogatásból.

A pályázat benyújtásakor 172.731.023. Ft. kivitelezési költséggel számoltunk, ehhez 11,76 millió forintot állítottunk be egyéb költségekre, pl. tervezésre, vízjogi engedélyre… Ekkor 94 + 2 önkormányzati bekötéssel számoltunk, amely háztartásonként 125.000 Ft. önrészt és 18,4 millió forint önkormányzati önerőt igényelt volna.

A 2020-as árakkal kalkulálva összesen 198.295.000 Ft. összköltséggel számolhatunk, amelyhez már 43 950 133 FT önrészt kell biztosítani.

Azaz az önrészünk megnőtt közel 14 millió forinttal. Továbbra is 94 + 2 önkormányzati bekötéssel kell számolunk. Ami nem változhat, mert az magával vonja a műszaki tervek és a pályázati költségek változását is. A kialakult helyzet kezeléséből mindenkinek ki kellene vennie a részét, a költségek növekedéséből. A lakosságnak, az önkormányzatnak és az államnak.

Egy lakos képviselő: Ami önrész hiányzik, azt nem lehet a költségvetésben átcsoportosítani?

Dukai Zoltán polgármester: Biztosan nem, hiszen ez 5 éves fejlesztési keretünk. Önkormányzatunk jelenlegi megtakarításai, az elmúlt 7-8 év gazdálkodásának eredménye. Amennyiben februárban visszaérkezik a külterületi útpályázatban lévő kintlévőségünk, 20 millió forintot tudunk az önerőbe fektetni.

Mácsai Réka képviselő: Ha nem tudjuk megvalósítani, akkor nem kell most megcsinálni.

Dukai Zoltán polgármester: Sajnos pályázati támogatás nélkül lehetetlenség megvalósítani, mert házankét 2 millió Ft. költséggel lehet számolni. A szombaton megtartott rendezvényünk egyik vendége az országgyűlési képviselőnk volt. Vele személyesen beszéltem erről a problémáról. Első körben meg kell próbálnunk állami támogatást szerezni, melynek felső határa 10 millió forint. Minden szóba jöhető hivatalos szervet fel fogok keresni az előttünk lévő hónapokban. Aztán javaslom, hogy kérdezzük meg a lakosokat, hogy vállalnak e némi önerő emelkedést. A lakosság részéről az egy háztartásra jutó önerő összegét 150.000 forintra, kellene emelni. Ez házanként 25 000 Ft. emelkedést jelent, ami még talán elviselhető.

A képviselő-testület tudomásul vette a bejelentést.

**3. napirendi pont**

**Település szintű hulladékgazdálkodás megvitatása, módosítása.**

***Előadó: Mácsai Réka képviselő. Dukai Zoltán polgármester***

Mácsai Réka képviselő: A Betti érdeme, hogy felvetettük ezt a kérdést. Abból indultunk ki, hogy milyen csúnyák a falu közepén lévő hulladékgyűjtő konténerek. Érdeklődtünk a Biokomnál és azt a választ kaptuk, hogy lehetőség van szelektív, illetve zöldhulladék gyűjtés szervezett megrendelésére. Ha ez bevezetésre kerülne, léphetnénk tovább.

Jó lenne megszüntetni a központi hulladékgyűjtőt, mert tele van törmelékkel.

Szervezhetne a Falu hulladékgyűjtést is évente egy alkalommal. Ez a párom ötlete volt. Nekünk mindig van fa hulladékunk, melyet felajánlanék a rászorultaknak, ezt is kihirdethetnénk. Akár a Mikiék is elszállíthatnák a rászorulóknak a fát.

Szomorné Sebők Bernadett képviselő: Az út melletti erdőben kidőlt fákat is felajánlhatnánk ilyen célra.

Dukai Zoltán polgármester: Ezt a tulajdonosokkal egyeztetni kell. Beszéltem már korábban az erdőgazdálkodóval, Zécz Márkkal, aki elmondta, hogy a tulajdonosok nem járulnak hozzá a kidőlt fák elszállításához. Viszont a halastó tulajdonosa felajánlott fát segély formájában, melyet az újságban tervezek meghirdetni.

Mácsai Réka képviselő: Benevezhetnénk a TE SZEDD mozgalomba is. Évente egyszer összeszednénk a közterületen lévő hulladékot szervezett formában.

Dukai Zoltán polgármester: Ez korábban már létezett Magyarsarlóson. Rengeteg hulladékot szedtünk össze a zártkertekben is, még gyerekek is segítettek. Támogatom a javaslatot, de a központban lévő hulladékgyűjtő edényeket még ne szüntessük meg, mert a lakosságnak szüksége lesz a szelektív hulladékgyűjtés megszokására. Az új és a régi rendszer bevezetésére hagyjunk átmeneti időt.

Mácsai Réka képviselő: Nem tudok menni a faluban 300 métert, hogy ne legyen szemét a földön. Szerintem jó lenne legalább 1-2 közterületi hulladékgyűjtő is.

Jó lenne, ha a tüzeléssel kapcsolatban is korlátozások történnének. Sokan olyat tüzelnek, ami az egészségre káros. A hétvégi avar és zöldhulladék tüzeléseket is meg kellene szüntetni.

Egy lakos: Ez mind jól hangzik de van olyan lakos a faluban, akinek most sincs kukája.

Egy lakos: Nem lehetne egy központi zöldhulladék-lerakó helyet létesíteni?

Dukai Zoltán polgármester: Nem tervezünk központi komposztálót. Nagyon rontaná a településképet és a főépítész sem járulna hozzá. Ellenkezne a településarculati kézikönyvvel.

Bökös Ernő képviselő: Minden lakos kapott házi komposztálót, mégis sokan nem használják. Biztos vagyok abban, ha megjönnek az új kukák, akkor is lesz hulladéklerakás a faluban.

Mácsai Réka képviselő: Azt szeretném kérdezni, hogy figyeli-e a térfigyelő kamera a konténereket?

Dukai Zoltán polgármester: Igen, figyeli, de a rendőrség kezelésében van. Szabálysértésnek számít, ahogy néhány lakos kezeli a központi konténereket. Sajnos az ilyen esetben nem tudják visszanézni a felvételeket, mert nincs kapacitásuk hozzá. Folyamatos állományhiánnyal küzdenek és elmondásuk szerint, ilyen esetekben nem tudnak segíteni. Bűncselekményekre terveztük a rendszert és csak, a rendőrség szedhet le adatokat belőle. Egyébként 15 napot rögzítenek és utána törlődnek a felvételek. A polgárőrség az üzemeltető, ami azt jelenti, hogy addig van kamerarendszerünk, amíg van polgárőrségünk. Ennek fenntartása és működtetése az elmúlt 11 évbe nem volt kis feladat.

dr. Jávorcsik Béla jegyző: Elnézést, hogy közbeszólok, de Nagykozárban már évek óta működik a szelektív és a szervezett zöldhulladék gyűjtés. Ennek ellenére a szelektív hulladékgyűjtő szigetekre folyamatosan visznek oda nem illő dolgokat, heti szinten. A legmodernebb kamerarendszerrel bekameráztuk, és a kísérleti üzemmódban első nap rögzítettünk vele két autóst, akik több milliós kocsival hozták ide az oda nem illő TV készüléket, stb., annak ellenére, hogy nálunk van szelektív hulladékgyűjtés és az ingyenes Eperfás úti lerakó légvonalban 3 kilométerre van. Ennek ellenére úgy gondolom, hogy a rendszerváltás óta rengeteget fejlődött a lakosság környezettudatossága, gyerekkoromban a TSZ által kijelölt földre vitték ki a hulladékot lovas kocsival és hegyekben állt a szemét sok város határában.

Szeretném jelezni, hogy felvettem a kapcsolatot én is a Dél-Kom nonprofit Kft.-vel, ahogy kértétek múlt testületin, két levelet küldtek. Az egyik a közszolgáltatási szerződés módosítása (ismerteti a levélben foglaltakat), illetve tájékoztattak arról, hogy 102 db, kék színű szelektív hulladékgyűjtőt helyeznek ki ez év végéig Magyarsarlósra. Ehhez küldenek tájékoztatót, amelyet ki kellene osztani a lakosoknak. A szelektív hulladékgyűjtés felvetése egybe esik a Dél–Kom fejlesztésével, tehát bevezetésre kerül tőlünk függetlenül is.

Javaslom, hogy fogadjuk el a közszolgáltatási szerződés módosítását és a Dél-Kom tájékoztatását a szelektív hulladékgyűjtésről!

A képviselő-testület 5 igen szavazattal (egyhangúlag) meghozta az alábbi határozatot:

Szám: 59 / 2019. (XII.03.) sz. határozat

**Tárgy: Közszolgáltatási szerződés módosítása (Dél-Kom NKft.)**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag jóváhagyja a Dél-Kom NKft. és az Önkormányzat között létrejött hulladékgazdálkodási közszolgáltatási szerződés módosítását.

A szerződést a 2267/2019. számú ügyirat tartalmazza.

A képviselő-testület tudomásul vette a Dél-Kom NKft. tájékoztatását a szelektív hulladékgyűjtés bevezetéséről és vállalja a lakosság tájékoztatását.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

**4. napirendi pont**

**Beszámoló a megvalósult és megvalósulás előtt lévő rendezvényekről: Testvérfalu kapcsolat, Karácsonyi kézműves foglalkozás, Agrárminisztérium pályázata a „Vidékfejlesztési Program eredményeinek népszerűsítése” Karácsonyi műsor és csomagok kiosztása gyerekeknek, Plébános úrral közös adventi rendezvény…**

***Előadó : Dukai Zoltán polgármester. Szomorné Sebők Bernadett képviselő.***

Dukai Zoltán polgármester: Lezajlott a stallwangi testvér-települési látogatás. október 24-27 között. Nagyon örültek az ajándékunknak, a testvérkapcsolat létrehozásának emlékére készített táblának. Idén 12 éve működik a kapcsolat.

Jól sikerült a karácsonyi kézműves foglalkozásunk. Az alapanyagokat biztosítottuk a foglalkozáshoz, családias volt a rendezvény.

November 30-án lezajlott az agrárminisztérium által támogatott vidékfejlesztési program népszerűsítése. 130 lakosból 110 fő vett részt a rendezvényen, ahol meggyújtottuk az adventi koszorún a gyertyát is. A pályázat elszámolását megkezdtem, mindent a megadott feltételek szerint valósult meg.

Köszönöm Rékának és Bettinek a sok segítséget, melyet a mikuláscsomagok beszerzésében, a kézműves foglalkozás kellékeinek beszerzésében nyújtottak. Köszönöm, Bettinek az italok intézését, mellyel a november végi rendezvény vendégül látásában segített.

December 9.-én, hétfőn 17. 30-kor lesz a karácsonyi műsor, melyet a Könyvtár támogat. Itt is a megadott szempontok figyelembevételével kell megvalósítani a rendezvényt.

Mit javasoltok az eddig működő karácsonyi szociális támogatással kapcsolatban?

Mácsai Réka képviselő: A szennyvízpályázathoz szükséges önrész biztosítása miatt javaslom, hogy idén kössük jövedelemhatárhoz a támogatást, mely lehetne a tavalyinál kisebb összeg is.

Egy lakos: Bogádon 80.000 forint az jövedelemhatár és nem pénzt kapnak, hanem tűzifát.

Szomorné Sebők Bernadett képviselő: Javaslom, hogy adjunk karácsonyi csomagot 5000 Ft. értékben.

Dukai Zoltán polgármester: A nyugdíjminimum 200 vagy 300%-a legyen a jövedelemhatár? 300% esetén, 85 500 Ft. lenne az egy főre jutó jövedelemhatár.

Bökös Ernő képviselő: Javaslom a 300 %-ot.

A képviselő-testület 5 igen szavazattal (egyhangúlag) megalkotta az alábbi rendeletet:

SZOC. RENDELET

**5. napirendi pont**

Egyebek: Beszámoló a folyamatban lévő önkormányzati fejlesztésekről, karbantartásokról. Lakossági kérések, észrevételek meghallgatása, megvitatása.

*Előadó: Dukai Zoltán polgármester*

Dukai Zoltán polgármester: A Jókai utcában egy lakó, a háza előtti közterületen tárolt fémhulladékot az elmúlt évben. Sikerült megoldani a problémát, elvittem vele. A hidak, utak karbantartása és a Petőfi utcai és Jókai utcai padok, vízelvezetők karbantartása zajlik. Sajnos Gerner Miklós falugazda egyedül dolgozik, mert Háner Attilát baleset érte.

A stallwangi önkormányzattól kaptunk egy nagyobb televíziót, keresnünk kell neki helyet, kicsit félek, hogy megrongálódhat. Mit javasoltok?

Mácsai Réka képviselő: A művelődési házban lenne a legjobb helyen. Lehetnének közös tévézések is. Asztalossal lehetne csináltatni egy szekrényt, hogy ne essen baja.

Füller Balázs képviselő: Szerintem elég lenne a terembérleti szerződésbe beleírni, hogy minden ott található dologért a felelősség a bérlőt terheli.

Egy lakos: Azt szeretném kérdezni, hogy a házi szociális gondozás működni fog-e a jövőben. Jövőre decemberben vizsgázom és azt szeretném kérdezni, vállalja-e az Önkormányzat a Szoceg NKft. támogatását.

Dukai Zoltán polgármester: Mivel 9 fő gondozott van, úgy gondolom, hogy kötelességünk az idős, magatehetetlen emberek részére fenntartani ezt a szolgáltatást. Javaslom, hogy szavazzunk arról, hogy 2020.-ban is tovább finanszírozzuk ezt az ellátást!

A képviselő-testület 5 igen szavazattal (egyhangúlag) meghozta az alábbi határozatot:

# Szám: 60 / 2019. (XII.03.) sz. határozat

**Tárgy: Házi segítségnyújtás támogatása**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elhatározza, hogy 2020. évben is havi 35.000 Ft. összeggel hozzájárul a házi szociális gondozás finanszírozásához.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

Egy lakos: Miklós Tiboréknál, a Petőfi utca 82. szám alatt óriási káosz van.

Dukai Zoltán polgármester: Sajnos más jellegű problémák is vannak náluk. Beszéltem már vele, hogy közterületről hordjon be mindent, de magánterületbe nem kívánok beleszólni, nincs hatásköröm sem.

Egy lakos: Sok probléma van a földutak használatával. Fényképet is készítettem és elküldtem a Belvárdgyulai Zrt.-nek. Nem lehetne valamit tenni, hogy ne tegyék tönkre a földutakat és ne hordják fel a sarat az utakra?

Dukai Zoltán polgármester: Azt tapasztaltam, hogy kompromisszumképesek. Lehet velük beszélni, igyekeznek segíteni. Kérvényezni fogom, hogy sárrázót építsenek a főbb helyekre.

Egy lakos: A falu és az erdő között nincs semmilyen jelzés az úton. Sötétebb is lett az aszfalt és hajnalban, amikor indulok autóval, szinte semmit nem lehet látni. Nem látom az út szélét. Nem lehetne kihelyezni valamilyen fényvisszaverőt, és csíkot is felfesteni?

Dukai Zoltán polgármester : Az út a Magyar Közút kezelésében van, mi hozzá sem nyúlhatunk az engedélyük nélkül. A műszaki átadás rendben lezajlott. Az interneten értesültem a problémáról, ezért kértem árajánlatot a Road Signal Kft.-től, 525 méter záróvonal felfestése kétoldalt 820.000 Ft.-ba kerülne.

Kértem árajánlatot prizmákra is, 2+6 db prizma szabályos kihelyezéssel kb. 20.000 Ft. lenne, ezt is csak a Közút engedélyével rakhatjuk ki. Kezdeményezni fogom útjelző műanyag oszlopok kihelyezését is, ez talán megoldja a problémát.

Egy lakos: Az Ady Endre u. 12. szám előtt iszonyatos rendetlenség van, Volt, hogy disznót vágtak és napokig ott voltak a fóliák a fűben.

Szomorné Sebők Bernadett képviselő: Nem tudtam arra autóval elmenni, mert akkor vágott disznót. Vissza kellet tolatnom.

Mácsai Réka képviselő: Mindenképpen tennünk kell valamit, mert nem lesz rend a faluban. Közterület-használati díjat kellene kivetni az ilyen személyekkel szemben.

Egy lakos: Nem lehetne valamit csinálni a bolttal? Reggelente 1 órát van nyitva és az épület is életveszélyes.

Dukai Zoltán polgármester: Ezek az ügyek, már nem igazán önkormányzati hatáskörbe tartoznak. Itt az építésügyi hatóságot vagy jegyző urat kellene bevonni, de tudomásom szerint a jegyzői hatáskört is jelentősen leszűkítették.

dr. Jávorcsik Béla jegyző: Írásban kell feljelentést tenni, az abban foglaltak függvénye, hogy én vagy más szakhatóság fog e foglalkozni az üggyel.

 Dukai Zoltán polgármester:Amennyiben több kérdés, észrevétel, javaslat nincs, az ülést bezárom.

k.m.f.

 Dukai Zoltán Dr. Jávorcsik Béla

 polgármester jegyző